Diari Oficial de la Generalitat Valenciana


Sumari del DOGV 7213, del 13-02-2014 (2014/1042)

RESOLUCIÓ de 17 de gener de 2014, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text de l'Acord per a la millora de la competitivitat i l'estabilitat de les relacions laborals en restauració col·lectiva de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7213

Data del DOGV
:   13-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1042


Data del document
:   17-01-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 17 de gener de 2014, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text de l'Acord per a la millora de la competitivitat i l'estabilitat de les relacions laborals en restauració col·lectiva de la Comunitat Valenciana.   
 [2014/1042]  
Vist el text de l'Acord per a la millora de la competitivitat i l'estabilitat de les relacions laborals en restauració col·lectiva de la Comunitat Valenciana, subscrit per la comissió negociadora integrada, d'una part, per les organitzacions empresarials Associació Empresarial de Restauració Col·lectiva de la Comunitat Valenciana (AERCOV) i Associació Empresarial de Restauració Social de la Comunitat Valenciana (AERSOCOV), i d'una altra part, pels sindicats Federació Nacional de Comerç, Hosteleria-Turisme i Joc del País Valencià (CHTJ-UGT) i Federació de Comerç, Hostaleria i Turisme de CCOO del País Valencià (FECOHT-CCOO), i de conformitat amb el que disposen l'article 90, apartats 2 i 3, del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides pel Reial Decret 4105/82, de 29 de desembre, resol:  
  
  
Primer  
Ordenar que s'inscriga en el Registre de la Comunitat Valenciana de Convenis i Acords Col·lectius de Treball, que es notifique a la comissió negociadora i es deposite en aquell el text del conveni.  
  
Segon  
Disposar que es publique en el Diari Oficial de la Comunitat Valenciana.  
  
València, 17 de gener de 2014.- El subdirector general de Relacions Laborals: Reyes Maximiliano Coronado Coronado.  
  
  
  
  
Acord per a la millora de la competitivitat i l'estabilitat de les relacions laborals en restauració col·lectiva de la Comunitat Valenciana  
  
  
Preàmbul  
Atesa la situació actual, econòmica i social, que afecta les empreses del sector, constituïx l'objecte d'este acord l'establiment de regles comunes, d'eficàcia general, per al conjunt de les empreses del sector en determinades matèries que eviten el dumping social i la competència deslleial, i faciliten la prestació de servicis d'estes empreses en condicions homogènies, així com el manteniment de les condicions laborals dels treballadors del sector.  
Els aspectes que s'han regulat en este acord tenen com a objectiu corregir una situació conjuntural, i per això la vigència del que s'hi ha estipulat es limita a l'espai temporal fixat, sense voluntat ni obligació de mantindre noves negociacions sobre estes matèries al final del període esmentat.  
Les condicions laborals del sector es regiran pel que s'ha estipulat en els convenis provincials d'hostaleria de la Comunitat Valenciana, únicament amb les especialitats en les matèries concretes fixades en este acord.   
  
Article 1. Parts que el concerten  
Són parts atorgants d'este acord d'àmbit supraempresarial, per la representació empresarial:  
· AERCOV  
· AERSOCOV  
I per la representació sindical:  
· La Federació Nacional de Comerç, Hostaleria'Turisme i Joc del País Valencià (CHTJ-UGT).  
· La Federació de Comerç, Hostaleria i Turisme de CCOO del País Valencià (FECOHT-CCOO).  
Ambdós representacions, sindical i empresarial, en compliment del que preveu la legislació laboral vigent, es reconeixen mútuament la legitimació i representativitat necessària, com a interlocutors en este àmbit, per a convindre col·lectivament un acord amb l'eficàcia general prevista en l'Estatut dels Treballadors.  
  
Article 2. Naturalesa jurídica  
Este acord és d'eficàcia general i ha sigut negociat i pactat d'acord amb les facultats previstes en el títol III de l'Estatut dels Treballadors, i té, per a les estrictes matèries que s'hi regulen, la naturalesa i el tractament que li atorga l'article 83 de la norma esmentada.  
  
Article 3. Àmbit funcional i personal d'aplicació de l'acord  
D'acord amb el que preveu l'article 58 de l'Acord Laboral Estatal d'Hostaleria, l'àmbit d'aplicació funcional d'este acord serà el de les empreses i els treballadors/es del sector de col·lectivitats o restauració social.  
Es considera com a servici de col·lectivitats o restauració social aquell que, realitzat per una empresa interposada entre l'empresa principal (client) i el comensal, presta un servici hostaler i elabora i transforma els aliments per mitjà d'un sistema i organització propis, en les instal·lacions del mateix client o en les seues pròpies, que servix, sempre amb posterioritat, estos aliments en els espais habilitats a este efecte pels clients, i que en percep una contraprestació. Així mateix s'inclouen, dins de l'àmbit d'aplicació d'este capítol, els servicis hostalers prestats en virtut de concessions administratives per les empreses pertanyents al subsector de col·lectivitats o restauració social, per exemple en centres d'ensenyança, hospitals i aeroports, entre altres.  
  
  
Article 4. Àmbit territorial  
El present acord serà aplicable a totes les empreses i treballadors/es que operen en este àmbit funcional a la Comunitat Valenciana, amb independència del seu domicili social i/o implantació.  
  
Article 5. Vigència temporal  
El contingut de l'acord serà aplicable, per als servicis prestats en centres d'ensenyança, durant els cursos escolars 2013-2014 i 2014-2015 (és a dir, des de l'1 de setembre de 2013 fins al 30 de juny de 2015). I respecte a la resta de servicis, des de l'1 de gener de 2014 fins al 31 de desembre de 2014.  
En tot cas, aquelles regulacions relatives a la manutenció i plus distància/transport començaran a aplicar-se en les dates previstes en este acord per a cada província i fins al 30 de juny de 2015.  
Una vegada finalitzada la vigència temporal ací fixada, de manera immediata, les matèries que es tracten en este acord tornaran a regular-se per les condicions fixades en els corresponents convenis col·lectius sectorials que hi siguen aplicables.  
No resultarà aplicable, a les matèries regulades en el present acord, tot el relatiu a denúncia i pròrroga dels convenis col·lectius previst en l'Estatut dels Treballadors, de manera que els seus continguts es consideren denunciats per les parts des de la seua firma, sense que hi haja cap obligació legal de convindre novament entre les parts sobre les matèries concretes ací regulades.   
  
Article 6. Estructura convencional de regulació de les condicions laborals de les empreses i treballadors/es del sector  
Les relacions laborals dels treballadors/es i empreses inclosos en el seu àmbit funcional es regiran per les següents normes convencionals:  
1r. Pel que disposa l'Acord Laboral Estatal d'Hostaleria vigent, és a dir, en l'actualitat el IV ALEH, i a partir d'1 de gener de 2015, el que puga, si és el cas, substituir-lo o el mateix en fase de pròrroga.  
2n. Per les condicions fixades entre les parts, amb caràcter normatiu o obligacional, a les matèries concretes tractades en este acord, segons el seu àmbit temporal.  
3r. Pel que disposen els actuals convenis col·lectius provincials d'hostaleria a les províncies de Castelló, València i Alacant, excepte en les matèries regulades en este acord o la norma que convencionalment resulta aplicable en cada moment. Per al cas en què en algun dels territoris el text dels corresponents convenis col·lectius provincials esmentats perda vigència, d'acord amb les normes legals aplicables en la matèria, les parts assumixen i s'obliguen a la pròrroga dels seus continguts en tot allò que no s'opose a la legislació laboral vigent fins al 31 de maig de 2015 i, en tot cas, fins a la firma de norma convencional aplicable en este àmbit funcional.  
  
Article 7. Condicions aplicables en els centres de la província de Castelló  
A la província de Castelló seran aplicables durant la vigència del present acord les taules salarials que figuren en l'annex I. Estes taules, en tot cas, són les actualment vigents i aplicables, d'acord amb el conveni col·lectiu provincial d'hostaleria (Butlletí Oficial de la Província de Castelló, 28.08.2008).  
El plus distància establit en l'article 14 del conveni col·lectiu provincial esmentat quedarà reduït a la quantia de 18,48 euros.   
Per als treballadors/es amb jornada de 15 o menys hores setmanals, quedarà en suspens el dret a manutenció regulat en l'article 15 del conveni col·lectiu durant la vigència del present acord.   
  
Article 8. Condicions aplicables en els centres de la província d'Alacant  
A la província d'Alacant seran aplicables les condicions pactades en este àmbit territorial per al sector.  
  
Article 9. Condicions aplicables en els centres de la província de València  
A partir d'1 de gener de 2014, a la província de València seran aplicables durant la vigència del present acord:  
a) Les taules salarials que figuren en l'annex II. Estes taules, en tot cas, són les vigents actualment i aplicables, d'acord amb el conveni col·lectiu provincial d'hostaleria.  
b) El complement de manutenció previst en l'article 20 del conveni col·lectiu vigent quedarà en suspens per als treballadors/es amb jornades de quinze o menys hores setmanals.   
c) El plus de transport establit en el mateix article quedarà fixat en l'import de 7,19 euros mensuals per a les jornades continuades i 10,28 euros per a les jornades partides en el període de gener a juny de 2014, sempre que les empreses hagen complit fins a l'entrada en vigor del present acord amb les quanties que hagen establit els convenis col·lectius aplicables per al plus transport. Si no és així, les empreses hauran de regularitzar durant els sis primers mesos de 2014 les quanties fixades per al plus transport fins a la completa recuperació d'eixes diferències.  
  
Des de juliol de 2014 fins a la finalització de vigència de l'acord el plus de transport quedarà fixat en l'import de 21,54 euros mensuals per a les jornades continuades i 30,83 euros per a les jornades partides.  
  
Article 10. Règim d'ús de les llicències retribuïdes  
Les llicències retribuïdes a què tindran dret els treballadors/es seran les establides en la legislació laboral vigent i en els convenis d'hostaleria a la Comunitat Valenciana, a excepció de la llicència prevista en l'actual article 25.h del conveni col·lectiu intersectorial d'hostaleria de la província de València, que durant la vigència d'este acord tindrà caràcter de no retribuïda.  
Conscients les parts de les dificultats que deriven en estos moments per al sector per la contracció del consum, del nombre d'usuaris, de les condicions econòmiques de les licitacions així com de la demora en l'abonament dels servicis prestats, convenen a recomanar que de les llicències retribuïdes, tenint en compte l'horari i la jornada laboral contractada, se'n gaudisca amb el menor perjuí per a l'activitat productiva, en especial en aquells llocs amb compromís de mínim de treballadors amb prestació de servici efectiu.  
D'esta manera s'afavorirà, entre les parts, el gaudi de les llicències, si és el cas, perquè l'ús d'estes puga ser substituït per contractes d'interinitat, amb la qual cosa s'afavorix l'ocupació en el sector.  
En este sentit, sempre que siga possible i sense perjuí del dret individual de cada treballador, es recomana el gaudi acumulat de la lactància, l'ús de llicències de curta duració per raons mèdiques o de salut en hores no coincidents amb la jornada laboral, i un ús racional de les hores formatives.  
  
Article 11. Comissió paritària   
Per a la interpretació i la vigilància durant la vigència del que s'ha pactat, les parts constituiran una comissió paritària, que estarà composta per quatre membres de les organitzacions empresarials firmants, dos en representació de cada una, i per quatre membres de les organitzacions sindicals firmants, dos en representació de cada una.  
  
Es fixa com a domicilis de la comissió paritària el de qualsevol de les organitzacions firmants de l'acord. És a dir:  
· AERCOV, carrer Isabel La Catòlica, número 11, 1a, 46467 València.  
· AERSOCOV, plaça de l'Ajuntament, número 2, 7a, 46868 València.  
· CHTJ-UGT, carrer Arquitecte Mora, número 7, 5a, 46953 València.  
· FECOHT CC.OO-PV, plaça Nàpols i Sicília, número 5, 46916 València.  
Les seues competències seran les que legalment corresponguen quant a vigilància i interpretació dels compromisos normatius i obligacionals assolits en este acord sobre matèries concretes. La participació de les organitzacions es finançarà d'acord amb allò que s'ha fixat en l'acta 1a de la comissió esmentada.  
  
Disposició final. Compromisos en relació a la inaplicació de convenis col·lectius provincials i convenis d'empresa.  
Constituïx l'objecte i el sentit d'este acord establir regles comunes d'eficàcia general per al conjunt de les empreses del sector que impedisquen el dumping social i la competència deslleial, i evitar un empobriment del sector que derive en minva del servici a l'usuari final.  
  
Sense perjuí del que disposa l'article 84, apartat 2, de l'Estatut dels Treballadors, les parts acorden, i la part empresarial s'hi obliga i s'hi compromet expressament, a recomanar que les empreses afectades per este acord no promoguen, durant la seua vigència i en el seu àmbit funcional i territorial, convenis d'empresa propis ni inaplicacions dels convenis col·lectius provincials d'hostaleria de la Comunitat Valenciana, llevat que concórreguen circumstàncies extraordinàries de pèrdua de viabilitat o es produïsca un canvi substancial en les condicions normatives que afecten les condicions de prestació del servici.  
  
En cas que, no obstant la recomanació anterior, alguna empresa inicie procediment d'inaplicació de condicions, seran requisits indispensables per a tramitar-la:  
1r. La comunicació a la comissió paritària d'este conveni, com a mínim simultàniament, quan es comunique als treballadors afectats.  
2n. Adjuntar a la comunicació per a justificar les circumstàncies que concorren, com a mínim, la documentació requerida per als expedients d'acomiadament objectiu de caràcter col·lectiu per la legislació laboral vigent.  
3r. En cas d'absència de representació legal dels treballadors, la remissió legal a la comissió paritària es considerarà realitzada a la d'este acord respecte a les condicions salarials que s'hi establixen.  
  
Disposició transitòria primera  
Complement salarial de tancament de campanya  
Per al personal de campanya en centres escolars, les parts assumixen amb caràcter obligacional, mantenint l'actual sistema de pagament salarial per mensualitats iguals, i a la vista de l'estudi jurídic que se'n puga realitzar, el compromís de negociar abans del 31 de maig de 2014 la creació d'un complement salarial de tancament de campanya que puga evitar diferències pendents per a la crida següent.  
  
Disposició final  
Adhesió als sistemes extrajudicials de solució de conflictes de la Comunitat Valenciana.  
Les parts firmants d'este conveni acorden sotmetre's als procediments pactats en la Resolució de la Conselleria d'Economia, Hisenda i Ocupació, de 2 de juny de 2010, de la Direcció General de Treball, Cooperativisme i Economia Social, per la qual es disposa el registre i la publicació del V Acord de solució extrajudicial de conflictes laborals de la Comunitat Valenciana.